ΒΙΟΓΡΑΦΙΚΟ ΣΗΜΕΙΩΜΑ
Ο Μάριος Σάββα του Φοίβου γεννήθηκε στην Επαρχία Λεμεσού στην Κύπρο. Μέχρι την αποφοίτησή του, τον Ιούνιο του 1974, από το Α’ Γυμνάσιου(σήμερα Λύκειο) Πάφου, κατοικούσε στην Πάφο. Τον Ιούλιο και Αύγουστο 1974 έζησε από κοντά τα γεγονότα του πραξικοπήματος και της Τουρκικής Εισβολής (Α και Β φάση) τα οποία χαράχτηκαν βαθιά στη μνήμη του.
Αφού υπηρέτησε τη στρατιωτική του θητεία στην Κύπρο (μετά την εισβολή 1974 - Οκτώβριος 1976) ήρθε στην Ελλάδα (Αθήνα) όπου σπούδασε αρχιτέκτονας στο Εθνικό Μετσόβιο Πολυτεχνείο. Έκτοτε έζησε και εργάστηκε στην Αθήνα, ενώ αφυπηρέτησε το 2021. 
Από νέος ασχολήθηκε με τη ζωγραφική που ήταν το αγαπημένο του χόμπι. Ζωγραφίζει μέχρι σήμερα με λάδια κυρίως σε καμβά, θέματα κυρίως ανθρωποκεντρικά και πιο πολύ αφορούν τη γυναίκα, ενώ με συμβολικά έργα καυτηριάζει και τα κακώς κείμενα της κοινωνίας (ρατσισμός, κακοποίηση γυναικών κλπ).
Μέχρι σήμερα έχει παρουσιάσει τρεις ατομικές εκθέσεις ενώ έχει συμμετάσχει και σε ομαδικές εκθέσεις ζωγραφικής.
Σήμερα (22-24 Σεπτεμβρίου 2023) παρουσιάζει μια έκθεση ξεχωριστή: 
Αφορά στην Κύπρο το νησί του, την πατρίδα του, αναμνήσεις παιδικές, μέρη που έζησε, και βέβαια τις μνήμες από τις μαύρες μέρες της Τουρκικής Εισβολής, του ξεριζωμού, των αγνοουμένων, των δολοφονιών (μετέπειτα το 1996) των Ισαάκ και Σολωμού. 
Στην παρούσα έκθεση (4η) δίνει έμφαση στη θεματολογία κυρίως, για να αποδώσει όπως αρμόζει και τις ευχάριστες αναμνήσεις, χαρούμενες στιγμές, τοπία της Κύπρου, αλλά και τις δυσάρεστες, τον πόνο, τη βαρβαρότητα, την απώλεια. 
